[bookmark: _GoBack]*~.เล่ห์อารมณ์.~*

๏ เล่ห์อารมณ์บ่มไฟให้เริงรัก
สร้างสลักลิ่มลึกผนึกฝัง
แล้วลวงเล่นเบนบิดซ่อนปิดบัง
มอบความหวังวาดสวรรค์แล้วบั่นทอน

๏ ค่าของเราเขาเห็นเพียงเล่นหรือ
แต่ไฉนใจดื้อไม่ฟังสอน
โบราณกล่าวเล่าพจน์มากบทตอน
ล้วนแต่เรื่องรักร้อนร่อนตำนาน

๏ เล่ห์อารมณ์บ่มคิดปิดรับรู้
ทุ่มเทชูเชิดรักปักใจหาญ
แสงแห่งหวังช่างล้ำงามตระการ
แท้อีกด้านเย็นชืดและมืดตา

๏ เสียงโบราณเท่าไรจึงไม่รับ
เพียงสดับหูซ้ายย้ายสู่ขวา
เห็นแต่รักมั่นซึ้งตรึงอุรา
ปิดปัญญายั้งคิดอนิจจัง

๏ เล่ห์อารมณ์บ่มรักปักใจหลง
มีแต่มุดต่ำลงหล่มกามฝัง
เป็นยางเหนียวยื้อยุดคอยฉุดรั้ง
ให้หมกนั่งนอนภพซบเกมกาม

๏ เล่ห์อารมณ์บ่มร้ายสู่ไฟสุม
กี่ชาติแล้วรักคุมมิเข็ดขาม
จะต้องทุกข์เท่าไรถึงรู้ความ
จึงจะข้ามเขี้ยวรักหักอาลัย ๚ะ๛

